Lehdistötiedote
Lehdistötiedote on julkaistavissa 22.10.2007 klo 12.00 jälkeen.
Uusi opas haja-asutuksen jätevesien puhdistuksesta ilmestyy lokakuussa 2007.
Valtioneuvoston asetus talousjätevesien käsittelystä vesihuoltolaitosten viemäriverkostojen ulkopuolisilla alueilla astui voimaan 1.1.2004. Asetuksen edellyttämille toimenpiteille annettiin pääsääntöisesti kymmenen vuoden siirtymäaika. Tähän mennessä vain murto-osa asetuksen piiriin kuuluvista kiinteistöistä on rakentanut edellytetyt jäteveden käsittelymenetelmät. Asetuksen valmistelun ja voimaantulon jälkeen jätevesijärjestelmien tuotekehitys on ollut varsin vilkasta. Menetelmien runsaus saattaa hämmentää velvoitteiden piirissä olevia kiinteistöjen omistajia ja pitkittää päätöksentekoa.
Luonnonhoidon koulutusyhdistys LUOKO on julkaissut ”Haja-asutuksen jätevesien puhdistus”-nimisen oppaan, jonka on kirjoittanut DI Johanna Ahonen. Oppaan tarkoituksena on luoda katsaus helppohoitoisiin menetelmiin, mutta ennen kaikkea antaa perustietoja siitä, miksi jätevesijärjestelmän oikea toteuttaminen on tärkeää ja mitkä tekijät vaikuttavat eniten puhdistustulokseen. Maaperäkäsittelyä on maailmalla käytetty jo vuosikymmeniä, joten siitä on varsin pitkäaikaisia ja runsaslukuisia kokemuksia. Markkinoilla on myös tehdasvalmisteisia pienpuhdistamoita. Molemmat järjestelmät on tutkimuksissa todettu toimiviksi. Maaperäkäsittelyjärjestelmän asentaminen on vaativampaa kuin pienpuhdistamon. Maaperäkäsittelyjärjestelmä on kuitenkin toimintavarma ja lähes huoltovapaa. Sen vuoksi sen käyttömahdollisuudet kannattaisi aina ensisijaisesti selvittää.
Luonnonhoidon koulutusyhdistys LUOKO ry perustettiin 1996 edistämään ja kehittämään maaseudun ympäristönhoitoa. Sen hallinnossa on edustettuna tutkimuksen, koulutuksen, neuvonnan ja tuottajien edustajat. Yhdistys tukee pääasiassa vesiensuojelun parantamista koskevaa koulutusta ja opetusmateriaalin tuottamista. Tekijät toivovat, että oppaasta on hyötyä niin kiinteistön omistajille, viranomaisille kuin suunnittelijoille. Jätevesioppaan voi tilata hintaan 5 euroa osoitteesta juha.peltomaa@salaojakeskus.fi. Opas löytyy myös sähköisenä osoitteesta: www.salaojakeskus.fi.